Document ID: 31987R0436

*****
ΚΑΝΟΝΙΣΜΟΣ (ΕΟΚ) αριθ. 436/87 ΤΗΣ ΕΠΙΤΡΟΠΗΣ
της 12ης Φεβρουαρίου 1987
που τροποποιεί τον κανονισμό (ΕΟΚ) αριθ. 1528/78 περί λεπτομερειών εφαρμογής του καθεστώτος ενισχύσεως για τις αποξηραμένες ζωοτροφές
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1117/78 του Συμβουλίου της 22ας Μαΐου 1978 περί κοινής οργανώσεως αγοράς στον τομέα των αποξηραμένων ζωοτροφών (1), όπως τροποποιήθηκε τελευταία από τον κανονισμό (ΕΟΚ) αριθ. 1985/86 (2), και ιδίως το άρθρο 6 παράγραφος 3,
Εκτιμώντας:
ότι το άρθρο 14 του κανονισμού (ΕΟΚ) αριθ. 1528/78 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 2341/86 (4), δίνει τον ορισμό της επιχείρησης μεταποιήσεως· ότι ο ορισμός αυτός δεν λαμβάνει υπόψη την τεχνική πρόοδο η οποία επιτρέπει την αποξήρανση των ζωοτροφών με άλλες τεχνητές μεθόδους πλην της αφυδατώσεως· ότι πρέπει να ενθαρρυνθεί η πρόοδος αυτή, αποδίδοντας ωστόσο προσοχή στις ενδεχόμενες επιπτώσεις της στην αγορά και να τροποποιηθεί ο ορισμός της βιομηχανίας μεταποιήσεως σύμφωνα με τις διατάξεις του άρθρου 1 του κανονισμού (ΕΟΚ) αριθ. 1117/78 και για ορισμένη περίοδο παρακολούθησης·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Αποξηραμένων Ζωοτροφών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 14 παράγραφος 1 του κανονισμού (ΕΟΚ) αριθ. 1528/78, το στοιχείο α) αντικαθίσταται από το ακόλουθο κείμενο:
«α) κάθε επιχείρηση όπου:
- είτε αφυδατώνονται νωπές ζωοτροφές χρησιμοποιώντας ξηραντήριο που ανταποκρίνεται στους ακόλουθους όρους:
αα) θερμοκρασία αέρος στο σημείο εισόδου όχι μικρότερη των 93 °C,
ββ) διάρκεια παραμονής των ζωοτροφών προς αποξήρανση όχι μεγαλύτερη των τριών ωρών,
γγ) σε περίπτωση αποξηράνσεως των ζωοτροφών σε στρώματα, το βάθος κάθε στρώματος να μην είναι μεγαλύτερο του ενός μέτρου,
- είτε αλέθονται αποξηραμένες στον ήλιο ζωοτροφές,
- είτε παρασκευάζονται συμπυκνωμένες πρωτεΐνες που λαμβάνονται από χυμό μηδικής ή χόρτου λειμώνων,
- είτε πραγματοποιείται, μέχρι τις 30 Απριλίου 1987, τεχνητή αποξήρανση διαφορετική από εκείνη που αναφέρεται στην πρώτη περίπτωση και άλεση των προϊόντων που έχουν αποξηρανθεί με τον τρόπο αυτό·».
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 12 Φεβρουαρίου 1987.

Labels: 2
6